google/wiki40b huggingface dataset:
אינטגרל רב-ממדי

הגדרה (אינטגרל כפול)

אינטגרל כפול מופעל על פונקציה המוגדרת ואינטגרבילית בתחום  כלשהו החלקי למישור XY, כלומר פונקציה מהצורה: .
פונקציה כזו, המגדירה ערך עבור נקודה במישור XY, נקראת גם שדה סקלרי ב-.
ניקח את התחום עליו מוגדרת הפונקציה ונרחיב אותו למלבן . נניח  כעת עלינו להרחיב גם את הפונקציה, וכדי לא לשנות את ערך האינטגרל נרחיב כך: . בהגדרה זו, לא הוספנו נפח בין F למישור XY, ולכן ברור כי .
את האינטגרל הכפול על מלבן נגדיר בעזרת אינטגרל רימן. נחלק את המלבן  למלבנים קטנים, שאורך האלכסון שלהם שואף לאפס, נעשה זאת על ידי חלוקת הקטע [a,b] לקטעים קטנים: , 
וחלוקת הקטע [c,d] לקטעים קטנים: 
ולכל מלבן  ניתן ערך שרירותי של נקודה שנמצאת בתוכו (כמו בסכום רימן רגיל). כאשר אורך האלכסון המקסימלי (מכל המלבנים ) ישאף ל 0, נקבל את האינטגרל הכפול על המלבן, והוא שווה לאינטגרל הכפול על התחום D שחיפשנו.

רקע

מבחינה היסטורית, אינטגרל רימן שהוגדר על ידי המתמטיקאי ברנהרד רימן קודם לאינטגרל לבג שהוגדר על ידי אנרי לבג ופיתוחו דורש פחות ידע מתמטי מוקדם. לעומתו, כדי להגדיר את אינטגרל לבג אמנם יש להשתמש במושגים מתורת המידה שפותחה לשם מטרה זו. למרות זאת הטיפול המתמטי באינטגרל לבג נוח הרבה יותר מבאינטגרל רימן והוא גם כללי בהרבה. כך, בתורת המידה, הגדרת אינטגרל כפול אינה שונה בדבר מהגדרת האינטגרל הרגיל וכמוהו תלויה רק בבניית פונקציית מידה מתאימה על המרחב הדו-ממדי. מידה כזו ניתן לבנות על ידי המלבנים בדומה לבנייה של מידת לבג על הישר הממשי באמצעות הקטעים הסופיים.
קלאודיה רודן

ביוגרפיה

קלאודיה רודן נולדה ב-1936 בקהיר, מצרים למשפחה יהודית. אחרי שהשלימה את לימודיה בבית הספר בפריז, היא עברה ללונדון ללמוד אמנות. היא שימשה ככתבת אוכל ומנחת תוכנית בישול ברשת ה-BBC.
רודן כתבה ספרים רבים על המטבח המזרח-תיכוני והמטבח היהודי. ספריה מתארים את ההיסטוריה של האוכל, כמו כיצד נוצרו מאכלים שונים וגלגוליהם במהלך הדורות ומתכונים להכנתם. 
רודן היא אחד התומכים של קרן הצדקה הבריטית The Food Chain לטיפול באיידס.
מתגוררת בפרוור המפסטד שבלונדון.
מרטין דהינדן

ביוגרפיה

מרטין דהינדן נולד בציריך, הוא סיים את הדוקטורט שלו בכלכלה באוניברסיטת ציריך.
ב-1987 החל לעבוד במשרד החוץ השווייצרי. הוא עבד במספר שגרירויות וגם בנציגות שוויץ בארגון האומות המאוחדות. בשנים 1991-1995 הוא עבד במטה משרד החוץ. בשנת 1996 מרטין דהינדן החל לעבוד בארגון לביטחון ולשיתוף פעולה באירופה. 
בשנת 2014 מרטין דהינדן התמנה לשגריר שווייץ בארצות הברית במקום מנואל סאגר.
אדוארד ראסל, הרוזן הראשון מאורפורד

ביוגרפיה

אדוארד היה בנו של אדוארד ראסל, שהיה בנו הצעיר של הרוזן הרביעי מבדפורד ואחיו הקטן של הרוזן החמישי. הוא נישא לבת דודתו ליידי מרגרט ראסל, בתו הצעירה של הרוזן החמישי, ולא נולדו להם ילדים.
ראסל היה אחד מהקצינים הראשונים של הצי המלכותי ששהו בקביעות בים. ב-1671 הוענקה לו דרגת לפטננט, וכעבור שנה הוענקה לו דרגת קפטן. במלחמת אנגליה-הולנד השלישית הוא שירת בים הצפוני ב-1672 וב-1673. בין 1676 ל-1682 שירת בים התיכון במבצעים לבלימת שודדי הים הברברים, ביחד עם סר ג'ון נארבורו וארתור הרברט. ב-1683 הוא שוחרר מהצי, וכל בני משפחת ראסל איבדו את מעמדם בעיני המלך לאחר שנחשף הקשר בין לורד ראסל למזימת בית ריי.
ב-1688 היה ראסל חלק מקבוצה של שבעה אצילים אנגלים ששלחה את ההזמנה לוויליאם, שהיה המסמך בו ביקשו מוויליאם מאוראנז' להדיח את ג'יימס השני. בפברואר של אותה שנה (או השנה שלאחר מכן) הושבע לחבר במועצה המלכותית. במלחמת תשע השנים שנערכה לאחר מכן שירת ראסל בים, ושימש כמפקד הצי החל מ-1690. ב-1689 נבחר לכהן בפרלמנט הבריטי מטעם מחוז הבחירה לונסטון, וכיהן גם מטעם פורטסמות' (1690–1695) וקיימברידג'שייר (1695 - 1697). בשתי שנותיו הראשונות בפרלמנט הוא כיהן גם בתפקיד אחראי התקציבים הראשי של הצי המלכותי.
ב-1692 הוא היה המפקד העליון של הכוח האנגלו-הולנדי שהביס את צבא צרפת בבארפלור, והשמיד את רובו בסן-ואס-לה-הוג שבנורמנדי. ניצחון זה היה הגדול ביותר שהושג בקרב ימי במלחמה זו. ראסל מונה ללורד הראשון של האדמירליות ב-1694, כיהן בתפקיד זה עד 1699, והחל ממינויו ועד 1695 שירת בים התיכון. לאחר מכן כיהן פעמיים נוספות בתפקיד הלורד הראשון, בין 1709 ל-1710 ובין 1714 ל-1717.
ב-1697 הוענקו לו התארים ברון שינגיי, ויקונט בארפלור ורוזן אורפורד. תארים אלה התבטלו לאחר מותו כיוון שלא היו לו ילדים. מלבד התארים הללו הוא כיהן גם בתפקידים הטקסיים של שומר המגילות (Custos Rotulorum) במחוזות קירנרבונשייר (1689 - 1700) וקיימברידג'שייר (1689 - 1727), וכלורד לוטננט של קיימברידג'שייר בין 1715 ל-1727).
פנדר (ימאות)

פֶֿנדֶר (אנגלית: Fender) או בשמו העברי "נגשן"] הוא כלי שתפקידו לחצוץ בין גוף של כלי שיט לבין הרציף או כלי שיט אחר.
ניתן למצוא פנדרים גם ליד אסדות קידוח או מצופים לצורך מניעה של פגיעה בהם. בדרך כלל מדובר בצורת גליל הממולא בחומר סופג מכות אך בכלי שיט קטנים כמו יאכטות משתמשים לעיתים גם בצמיגים משומשים.
במידה ולא תהיה מחיצה בין כלי השיט לרציף, עלולות המכות כתוצאה מתנועת הגלים ליצור חור בדופן כלי השיט ובכך עלולה להוביל לטביעה.
ככל שמשקל כלי השיט גדול יותר, כך הפנדר חייב להיות עבה יותר ומסוגל לספוג את המכה ביתר יעילות.
לרציפים ומבנים אחרים שיכולים לבוא במגע עם כלי שיט, כגון גשרים, מצמידים פנדרים קבועים.
נחל ממשית

נחל ממשית (בערבית: כורנוב) הוא נחל הנמצא באזור הר הנגב ונחשב לאחד הערוצים הצפוניים ביותר באזור. הנחל נמצא כחמישה ק"מ מהעיר דימונה. נחל ממשית הוא שמורת טבע. הוא קרוי על שמה של העיר הסמוכה ממשית. נחל ממשית פורץ את דרכו מלב רכס חצרה אל מישור החולות הגדול שעליו עולה לגובה של הכור האטומי. בסביבות דימונה עובר באפיק עמוק בדרום ההר שעליו חורבת ממשית, נמשך דרומה ומתחבר אל נחל חתירה,  מסעיפיו של נחל צין, היורד דרך הערבה אל ים המלח. סכר בנוי באפיק נחל ממשית, סמוך למתחם החורבות.

אטימולוגיה

נחל ממשית קרוי על שמה של העיר הנבטית הסמוכה, ממשית. חלקו התחתון של הסכר הבנוי באפיק נחל ממשית הוא מהתקופה הביזיאנטית. תקופה זו היא תקופה בתולדות ארץ ישראל בין השנים 395 ו-638 בה נשלטה הארץ על ידי האימפריה הביזאנטית שביוונית פירושה ממלכת הרומאים.

מקורות מים

כקילומטר אחד מדרום לדימונה יש בנחל תפנית בעיקול חריף, וכיום משתנה לדרום-מזרח. תפנית ככל הנראה לכיבוש נחלים ומכאן נמשך נחל ממשית במישור חולי.

גן לאומי ממשית

בנחל יש מסלול הליכה מסומן ומסודר. אורך המסלול הוא 3.5 ק"מ (קווי), 2.5 ק"מ (מעגלי). המסלול נמשך בין שעה לשלוש שעות. תחילת המסלול היא בכניסה לגן לאומי ממשית.
לימבו (ריקוד)

לימבו הוא ריקוד ומשחק חברתי, שמקורו באי טרינידד שבים הקריבי. מול הרקדן ניצב מקל אופקי ועליו לעבור אותו כשהוא מתכופף אחורנית. אם הרקדן נופל או נוגע במקל הוא נפסל. כאשר יש בריקוד מספר משתתפים, מורד המקל למטה בהדרגה עד שנשאר רקדן אחרון, שמוכרז כמנצח.
אסטריד לינדגרן

חייה

אסטריד לינדגרן נולדה בשם אסטריד אנה אמיליה אריקסון וגדלה בחווה ליד הכפר וימרבי בחבל סמולנד שבשוודיה. בנעוריה החלה לפרסם רשימות בעיתון מקומי, ובהיותה בת 18 הרתה לעורך העיתון, שהיה נשוי ומבוגר ממנה בשלושים שנה. כדי להמשיך בהיריון ללא ביקורת של החברה שבה גדלה, עברה ב-1926 לסטוקהולם. את הילד שנולד מסרה למשפחת אומנה בדנמרק, ופגשה אותו לעיתים רחוקות. היא למדה הדפסה במכונת כתיבה וקצרנות. ב-1931 התחתנה עם המנהל שלה, סטורה לינדגרן (1898–1952), והחזירה את בנה לחזקתה. לזוג נולדה בת. במלחמת העולם השנייה עבדה בסתר במחלקה לצנזור דברי דואר.
רבים מספריה מבוססים על משפחתה ועל חוויותיה מילדותה בחווה קטנה בכפר. ספרה המפורסם ביותר, Pippi Långstrump (יצא בעברית בשמות גִילְגִי ובילבי בת-גרב), נכתב עבור בתה קארין כשהייתה חולה ורתוקה למיטתה. ב-1958 הייתה לזוכה השנייה בפרס אנדרסן לספרות ילדים ונוער. רבים מספריה עובדו למחזות, סרטים וסדרות טלוויזיה.
אסטריד לינדגרן התפרסמה בתמיכתה בזכויות הילד ובזכויות בעלי חיים, ואחד החוקים שעברו בפרלמנט השוודי (חוק המטיל מגבלות על הובלת בעלי-חיים) מכונה "חוק אסטריד לינדגרן" על שמה. ב-1994 זכתה בפרס הקיום הנכון.
לאחר מותה ב-2002 הכריזה ממשלת שוודיה על כינון פרס אסטריד לינדגרן לספרות ילדים ונוער. הפרס, בסך חמישה מיליון קרונות שוודיות, מוענק לזוכה מדי שנה.
בשנת 2019 יצא לאור סרט העוסק בחייה של לינדגרן, בשם "להיות אסטריד". הסרט מבוסס על סיפור חייה של לינדגרן והעלילה עוסקת בחייה החל מהיותה נערה מתבגרת בת 16, אז נשלחה לעבוד בעיתון הכפר בו התגוררה ומתארת את הרומן עם עורך עיתון הכפר, הריונה של לינדגרן בגיל 18 ומסירת הילד לאומנה.
יצחק חילו

יצחק חילו היה יהודי ספרדי ונוסע לארץ ישראל מהמאה ה-14 לספירה. עלה לארץ ישראל ב-1333 (שנת ה'צ"ג). מכתביו, בעברית, למשפחתו בספרד נשתמרו בספרייה הלאומית של צרפת וכתב היד המקורי אבד.
בשנת 1847 פרסם אליקים כרמולי בתוך ספר שהוציא, תרגום לצרפתית של האיגרת הנ"ל בשם "שבילי דירושלים". מאוחר יותר תורגם הנ"ל לעברית על ידי י"ז הורביץ, ופורסם במאסף "ירושלים" של אברהם משה לונץ. חוקרים שונים טענו כי אמנם איגרת כזאת אכן הייתה קיימת בספרייה בפאריס, אך התוכן שפרסם כרמולי הוא מזויף. הספר "שבילי דירושלים", נכתב בצורה של מכתב המופנה לאביו ולקרוביו, הוא מתאר את חיי היהודים ומשלח ידם, בירושלים ובערים בקצה כל שבעת השבילים בספר. הספר נכלל גם בקובץ של יהודה דוד אייזנשטיין "אוצר מסעות", אשר ראה אור בשנת 1927.
הר וימפר (הרי הרוקי הקנדיים)

מקור השם

ההר נקרא על שם מטפס ההרים הראשון שהעפיל לפסגת ההר - האלפיניסט האנגלי, מגלה הארצות והסופר אדוארד וימפר (שהיה מטפס ההרים הראשון שהעפיל לפסגת המטרהורן בהרי האלפים). השם אומץ רשמית ב-14 בינואר 1909.
(בקולומביה הבריטית הר נוסף (הר וימפר), הקרוי על שם אחיו של אדוארד - פרדריק וימפר.)

הטיפוס על ההר

בשנת 1901, וימפר ועימו ארבעה מדריכי טיפוס: ג'וזף בוסוני (Joseph Bossoney), כריסטיאן קאופמן (Christian Kaufmann), כריסטיאן קלוקר (Christian Klucker), וג'יימס פולינגר (James Pollinger) היו הראשונים שהעפילו לפסגת ההר (באותה עת נקרא ההר "הר לפרוי" (Mount Lefroy)- שם שניתן להר על ידי משלחת פאליסר; השם שונה על מנת לכבד את המטפסים). הטיפוס בוצע במימון חברת הרכבת הקנדית-פסיפית, במטרה לעודד תיירות טיפוס הרים באזור.

לקריאה נוספת

• Gerry Shea, Mountain Treks in British Columbia, PP 188 - 189
• Emerson Sanford, Janice Sanford Beck, Historic Hikes in Northern Yoho National Park, P 102
חטופה 3

תקציר העלילה


בריאן מילס (ליאם ניסן), סוכן ה-CIA לשעבר, מואשם כעת ברצח אשתו (פמקה ינסן) אותו לא ביצע וחייו מתנפצים. הוא נרדף על ידי בלש משטרתי מתוחכם, לכן בריאן מגייס את כל כישוריו המיוחדים על מנת ללכוד את הרוצח האמיתי ולנקות את שמו ואומר לבתו קים (מגי גרייס) לא לסמוך על אף אחד ולהגן גם עליה כי היא הדבר החשוב ביותר שנותר לו.

צילומים והפצה

הצילומים לסרט החלו ב-29 במרץ 2014. פוקס המאה ה-20 הוציאו את הסרט לאקרנים בארצות הברית ב-9 בינואר 2015.
בישראל יצא הסרט לאקרנים ב-IMAX וב-4DX (ארבעה-ממדים) אף על פי שהסרט לא הומר לפורמט 4DX כמו קודמו.
לויס ולנזואלה ג'וניור

ארגונים עצמאיים (2015-2013)

ב-17 במאי 2013 ולנזואלה ערך את הופעת הבכורה שלו כמתאבק תחת השם מני גרסיה בארגון CWF Mid-Atlantic. ב-3 במאי 2014 הוא ניצח את מארק ג'יימס וזכה באליפות הטלוויזיה של הארגון. ב-6 בדצמבר גרסיה הפסיד את התואר לכריס לי, אך שלושה שבועות לאחר מכן זכה בתואר שוב. ב-21 במרץ 2015 גרסיה הפסיד את התואר בקרב מרובע.

NXT‏ (2018-2015)

באפריל 2015 פורסם שולנזואלה חתם על חוזה ביחד עם ה-WWE. ב-10 באפריל נודע שולנזואלה הוא אחד מ-11 המגויסים החדשים שנשלחו למתחם ה-Performance Center. ב-29 ביולי, בקרב הראשון שלו ב-NXT התחרה תחת שמו האמיתי בקרב זוגות לצד אליאס סמסון וביחד הם הפסידו לאמריקן אלפא.
בחודש אפריל של שנת 2016, פרסומות שודרו על בואו של מתאבק בשם נו ויי חוזה. את הופעת הבכורה שלו תחת שם במה זה ערך ב-20 באפריל, כשהוא גובר על אלכסנדר וולף. ב-22 ביוני חוזה הפריע לאוסטין אריס במהלך הראיון שלו מאחורי הקלעים ואמר לו שהוא חייב לנקוט בגישה חיובית לאחר ההפסד שלו באירוע NXT TakeOver: The End. באחת מתוכניות NXT, אריס החל לרקוד ביחד עם נו ויי חוזה, עד למצב שאריס תקף אותו. ב-20 ביולי חוזה הגיב בתקיפה על אריס לאחר הקרב שלו. באירוע NXT TakeOver: Brooklyn II חוזה הפסיד לאריס.
לאחר מכן חוזה פתח בפיוד נגד קבוצת SAnitY כשבראש הקבוצה עמד אריק יאנג, אשר ניצח את חוזה ב-30 בנובמבר. ב-7 בדצמבר חוזה וריץ' סוואן הפסידו בקרב זוגות לאריק יאנג ואלכסנדר וולף. באירוע NXT TakeOver: Orlando חוזה היה אמור להיות בקרב לצד טיי דילינג'ר, רודריק סטרונג והמתאבקת רובי ריוט נגד קבוצת SAnitY (אריק יאנג, אלכסנדר וולף, קיליאן דיין והמתאבקת ניקי קרוס), אך הותקף על ידי קבוצת SAnitY לפני האירוע. הוא הוחלף במתאבק קסיוס אונו, ובקרב זה קבוצת SAnitY ניצחה.

Raw‏ (2018-היום)

חוזה ערך את הופעת הבכורה שלו ברוסטר הראשי בתוכנית הראשונה של Raw לאחר רסלמניה 34 וניצח בקרב מתאבק מקומי בשם ג'ון סקיילר. לאחר מכן פתח בפיוד נגד ברון קורבין, כשב-30 באפריל חוזה ניצח אותו. שבוע לאחר מכן נו ויי חוזה וטייטוס וורלדוויד הפסידו בקרב שלושה נגד שלושה לברון קורבין, דאש ויילדר וסקוט דוסון. ב-14 במאי חוזה היה מעורב בקרב משולש אשר קבע את זהות המתאבק החמישי לקרב "כסף בבנק" באירוע כסף בבנק, הקרב כלל בנוסף את ברון קורבין ובובי רוד ובקרב זה רוד הצמיד את חוזה לניצחון והעפיל לקרב "כסף בבנק", שייערך ב-17 ביוני. שבוע לאחר מכן חוזה הפסיד לברון קורבין. ב-11 ביוני נו ויי חוזה גבר על קורט הוקינס. נו ויי חוזה רשם שני הפסדים למוג'ו ראולי, ב-18 ביוני וגם ב-9 ביולי. לאחר היעדרות קלה מן המרקע, חוזה חזר בתוכנית שהתקיימה ב-26 בנובמבר, כשהוא רשם הפסד לג'ינדר מהאל. באירוע הרויאל ראמבל, שנערך ב-27 בינואר 2019, חוזה התחרה בקרב הרויאל ראמבל המסורתי, כשנכנס לקרב כמספר ה-15, היה בזירה למשך שתי שניות בלבד והודח על ידי סמואה ג'ו. ב-18 במרץ, חוזה הפסיד לאליאס. ב-8 ביולי, נו ויי חוזה נוצח על ידי סזארו.
מוסטפא סנדל

חייו

סנדל נולד באיסטנבול, אך למד בבית ספר תיכון בז'נבה ובמכללת ניו המפשייר בארצות הברית. עם סיום לימודיו חזר לאיסטנבול, ועסק בכתיבת שירים לזמרים טורקים שונים, כגון זרין אזר, הקאן פקר, יונג'ה אווג'ימיק ואייסגול אלדינץ'.
ב-1994 הוציא את אלבומו הראשון, "Suç Bende", ממנו נמכרו 1.7 מיליון עותקים, שהפכו אותו לאלבום הנמכר ביותר בטורקיה באותה שנה. במקביל, המשיך לכתוב שירים לזמרים אחרים ואף עסק בהפקת אלבומים. ב-1996 נסע ללונדון והקליט את אלבומו השני, "Gölgede Aynı". אלבום זה הצליח אף יותר מקודמו, ונמכר ב-2.6 מיליון עותקים. בעקבות הצלחת האלבום, יצא סנדל לסיבוב של 140 הופעות ברחבי טורקיה.
לאחר שהקים חברת תקליטים משל עצמו, "יאדָה פרודקשנס", הקליט באמצעותה את אלבומו השלישי, "Detay", ב-1998. הצלחתו של טרקאן בצרפת, הביאה גם את סנדל לחתום על חוזה עם השלוחה הצרפתית של חברת המוזיקה של סוני בשנת 2000, ובמסגרתה הוציאת את האלבום "Araba", שכלל כמה מלהיטיו הגדולים. באותה שנה הוציא את אלבומו הרביעי בטורקיה, "Akışına Bırak", אך זה לא זכה להצלחה כקודמיו.
בשנת 2001 סגר סנדל את חברת המוזיקה שהקים, לאחר שהחברה עימה הייתה שותף בבעלות עליה פשטה את הרגל. ב-2002 הקליט את האלבום "Kop", שזכה להצלחה רבה. בין 2003 ל-2005 הקליט מספר סינגלים ששווקו באירופה. אחד מהם, "İsyankar", קיבל מעמד של אלבום זהב בגרמניה והגיע למקום הרביעי במצעד הפזמונים השווייצרי. במקביל, הקליט את האלבומים "Seven" (ב-2003) ו-"İste" (ב-2004).
בשנת 2005 הקליט מחדש את אלבומו "Seven" תחת השם "Seven Reloaded", אך אלבום זה נחל כישלון. עקב כך, הודיע סנדל כי הוא לוקח פסק זמן בקריירה. במהלך השנים הבאות השתתף במסע פרסום של חברת התקשורת הסלולרית הטורקית "טורקסל" ובקמפיין למען נהיגה בטוחה.
לאחר דחיות רבות, הוציא ביוני 2007 את אלבומו השמיני, "Devamı Var". מאלבום זה נמכרו כ-200,000 עותקים כבר בשבוע הראשון להופעתו בחנויות, ומספר העותקים הכולל בשנת 2007 הגיע ל-2.3 מיליון. בשנת 2009 הוציא את אלבומו האחרון, "Karizma".
סנדל נשוי לזמרת הסרבית אמינה יחוביץ', אחותו של הכדורסלן מירסאד טורצ'אן. לזוג בן אחד.
אלכסנדר ברוניאר

ביוגרפיה

ברוניאר נולד בפריז. ב-1788 הוא היה שותף בהקמת אגודת המדענים "החברה הפילומטית של פריז" (Société Philomathique de Paris). ב-1794 הוא צורף לארגון האליטסטי Corps des Mines, ב-1796 היה פרופסור למדעי הטבע ב-École Centrale des Quatre-Nations, וב-1800 מונה על ידי הכימאי קלוד ברטולה (Claude Louis Berthollet) למנהל מפעל החרסינה של סוור (Manufacture nationale de Sèvres), בחירה שהתברר בדיעבד כהחלטה מוצלחת. ברוניאר, שהיה אז בסך הכול בן 30, הביא למשרה את השכלתו כמדען, בייחוד כמהנדס מכרות, ידע שהיה רלוונטי לכימיה של חומריים קרמיים, את כישוריו כמנהל, את הבנתו העמוקה בכספים ואת הידע הנרחב באסתטיקה נאו-קלאסית. הוא המשיך לנהל את המפעל בסוור, תחת השינויים הרבים שחלו בשלטון בצרפת של אותם זמנים, במשך 47 שנים.
ב-1807 פרסם את הספר "מסה בסיסית על מינרלוגיה" (Traité élémentaire de minéralogie), שהפכה במהירות להיות ספר קלאסי בתחום. בעקבות פרסום המאמר "חיבור על הגאוגרפיה המינרלוגית של סביבת פריז" (Essai sur la géographie minéralogique des environs de Paris) ב-1810, הוא כתב ב-1812 יחד עם ז'ורז' קיווייה את הספר "תיאור גאולוגי של סביבת פריז" (Description géologique des environs de Paris). מהדורה מתוקנת של הספר יצאה ב-1822. ב-1815 הוא נבחר כחבר באקדמיה הצרפתית למדעים.
ב-1822 החליף ברוניאר את רנה ז'יסט אאיאי בתפקיד פרופסור למינרלוגיה במוזיאון הלאומי הצרפתי להיסטוריה של הטבע שנוסד אחרי המהפכה.
ב-1823 הוא נבחר כחבר ממדינה זרה לאקדמיה המלכותית השוודית למדעים
תעשיות נשק לישראל

הפרטת מפעל "מגן"

לפי דו"ח מרכז אדוה החברה נמכרה במחיר נמוך של 2.5 מיליון דולר, אף שהרווח הצפוי ממנו בשלוש השנים הבאות עולה על 3 מיליון דולר בשנה. בנוסף התחייבה המדינה להעניק רשת ביטחון ל-5 שנים, על ידי מימון של 70% מהוצאות לסיום העסקת עובדים שייזמו הבעלים החדשים. 
פורסם כי כשנה טרם מכירתו של מפעל "מגן" נחתם הסכם על מכירתו תמורת 25-20 מיליון דולר לקבוצת ג'נרל דיפנס. העסקה לא מומשה. מבקר המדינה התבקש לבדוק כיצד ייתכן שהמפעל נמכר בסופו של דבר בעשירית מהסכום שהוצע.
לפי דוח המבקר הפנימי של תעש, לאחר השלמת מכירת מגן לחברה ב' צברה תעש בגין מגן הפסד לא מתוכנן בסך 16 מיליון ש"ח, בעיקר בגלל שינויים במלאי וצריכת חומרי גלם. בדוח נקבע שההפסד נבע נוכח "ממצאים חמורים בטיפול התפעולי והחשבונאי" של תעש, לרבות הקלדת נתונים במערכת המחשוב ללא בקרה וניהול הזמנות לא מסודר...תעש לא קיבלה את התמורה הצפויה עבור מכירת מגן. תרמו לכך, בין היתר, הכשל המתמשך בניהול המלאי בתעש והכשל במעבר לייצור סדרתי של התבור, שנועד להיות המוצר העתידי העיקרי של מגן. לכך נוסף גם הלחץ על הנהלת תעש להשלים את מכירת מגן או לסגור אותו בתוך פרק זמן קצוב, שיצרו התמריצים שנכללו בהסכם הסיוע
— דוח שנתי 58א' של מבקר המדינה
לטענת סמי קצב הוא שילם על המפעל כ-10 מיליון דולר.
שריון קשקשים

שריון קשקשים הוא שריון גוף המורכב מקשקשים (דמויי קשקשי בעלי חיים) - פיסות מתכת מוארכות, בדרך כלל בצורת מלבנים, עלים או טיפות מים, התפורות על מעיל מרופד. תפקידו של שריון הקשקשים היה להדוף פגיעות נשק קר. הקשקשים סודרו כך שכל אחד מהם כיסה את הבא אחריו, וכך החץ היה צריך לחדור מספר שכבות של קשקשים על מנת לפצוע את הלוחם. עם פיתוח שריונות מתקדמים יותר כגון שריון השרשראות ושריון הלוחות נזנח שריון זה בהדרגה וננטש לחלוטין עם המצאת הנשק החם. 
שריון הקשקשים ידוע עוד מהעת העתיקה והוא השריון הראשון שנעשה בו שימוש במתכת להגנת הלוחם. לפני המצאתו השתמשו בדרך כלל במעיל מרופד מעור או מבד עבה. בגלל מחירה הגבוה של המתכת בעת העתיקה והידע הטכני הרב שנדרש לייצור שריונות מסוג זה, השתמשו בו בתחילה רק באזורים מפותחים דוגמת אשור או מצרים. עם הזמן פותחו טכנולוגיות יעילות יותר לעיבוד מתכות והשריון נפוץ בכל רחבי העולם העתיק. הסקיתים השתמשו בטכניקה זו להרכבת פיסות מתכת אף על הקסדות והמגנים. 
שריון זה היה מסורבל למדי ולא גמיש במיוחד ולכן נזנח בתקופה מאוחרת יותר לטובות שריונות אחרים, דוגמת שריון השרשראות.
הפעם הראשונה ששריון קשקשים מוזכר במקרא היא בסיפור על גוליית, ענק פלשתי שיצא ללחום בדוד המלך (ספר שמואל א', פרק י"ז, פסוק ה').
פואבלו

פּוּאֶבּלוֹ (Pueblo) היא קהילה מסורתית של אינדיאנים בחלק הדרום-מערבי של ארצות הברית. הקהילות ידועות ברחבי העולם בשל הבניינים העשויים מלבני חימר, המכונים לעיתים בשם "פואבלוס", למרות שכיום רק בחלק קטן מהפואבלוס יש בניינים מסוג זה.
Speed of Sound

רקע וביקורות

חברי הלהקה הודו במספר מפגשים, כי השיר נכתב במהלך שנת 2004 בהשראת מקצב השיר ״Running Up that Hill״ של הזמרת קייט בוש. כמו כן, הודו חברי הלהקה כי הם לא מצליחים להתחבר לשיר והם מרגישים שהם לא מצליחים לבצע אותו כמו שהיו רוצים. על כן, הודה הסולן כריס מרטין, שהם לא מרבים לשיר אותו בהופעותיהם. השיר ראה אור בארצות הברית לראשונה בתאריך ה-18 באפריל והופעת הבכורה שלו ברדיו הייתה ביום שלאחר מכן, בתחנת הרדיו של רשת BBC הבריטית. 
השיר נתקל בביקורות מעורבות. מצד אחד נאמר על השיר שהוא נשמע כאילו הלהקה שרה אותו ב״טייס-אוטומטי״, וכי הוא נשמע כמו שירה הישן של הלהקה, ״Clocks״, אך פחות קליט ופחות מוצלח. מן הצד השני, נכתב על השיר שהוא מוצלח, רענן ומרגש ושיבחו את הלהקה על יכולותיה המוזיקליות והיצירתיות.

קליפ

הקליפ של Speed of Sound צולם בבמה אקוסטית בלוס אנג'לס ב-22 וב-23 באפריל 2005. הקליפ מתחיל במסך שחור, ואחריו מופיע כריס מרטין כשהוא מגיח מבין הצללים ומנגן על פסנתר בזמן ששר. כשמרטין פורש את ידיו לראשונה נדלקות כל נורות הלד שמאחוריו, וככל שהשיר ממשיך להתנגן, צבעי הנורות משתנה, ובסופו מופיעים כל חברי הלהקה כשהאורות בצבע לבן.
הופעת הבכורה של הקליפ הייתה ב-23 במאי. הקליפ הגיע למקום ה-6 במצעד "הספירה לאחור" של שירי הרוק של ערוץ VH1 ב-11 ביוני 2005. בטקס פרסי ה-VMA של MTV הקליפ היה מועמד ל-4 פרסים, בקטגוריות "קליפ השנה", "האפקטים המיוחדים הטובים ביותר", "העריכה הטובה ביותר" ו"הצילום הטוב ביותר".
מיומנות 18 (סרט)

תקציר עלילת הסרט

גבעות הלילך, מיומנות 18 — זוהי כתובתו של בית מגורים מודרני ומוזנח בפרברי העיר הגדולה. בקרוב ייבנה כאן קומפלקס מגורים רחב ידיים ובינתיים, עד שהבולדוזרים יעלו על הקרקע, הדירות מושכרות במחירים נמוכים מאוד ונמכרות רק למשקיעים פוטנציאליים. 
מקסים וסבטה הן זוג צעיר שמחליטים לנצל את ההזדמנות ולרכוש כאן דירה. אך שמחתם מופרת עד מהרה, כשהן מבינים שמשהו בבניין אינו כשורה. 
הם אומנם שומעים שיש דיירים בבניין, אך הם לא רואים אותם. בלילות הם נתקפים בסיוטים ומתקשים להמשיך בסדר יומם. 
לבסוף מתגלה להם האמת. מזה 3 שנים שבעלי הבניין מנסה לאכלס את הדירות אך ללא הצלחה. הדיירים שמגיעים לדירות נעלמים לפתע פתאום.  
ובינתיים דיירי העבר ממשיכים לבקר אותם ולספר להם איזה מוות נורא הם עצמם חוו.

הפקה

צילומי הסרט נערכו בשנת 2012 אך עבודת הפוסט-פרודקשן התעכבה עד אביב 2013 והסרט יצא לבסוף לאקרנים כעבור שנה, במרץ 2014. בתחילה הסרט הופץ ב-250 עותקים לבתי הקולנוע והפצתו לא הייתה נרחבת.
חצוצרה בואדי (סרט)

תקציר העלילה

אום הודא (סלווה נקארה) היא ערביה נוצרית הגרה עם בנותיה הודא (ח'אולה חאג' דיבסי) ומרי (ראידה אדון) וכן עם חמה, סבא אליאס (יצחק נאמן), בשכונת ואדי ניסנאס בחיפה. בעל הבית הוא אבו נח'לה (אדיב ג'האשן), טיפוס מפוקפק שבנו זוהיר (אליאס עבוד) הוא עבריין המאוהב במרי.
הודא עובדת במשרד נסיעות, היא בת שלושים ועדיין לא התחתנה למגינת לב אמה. היא מעורה בחברה הישראלית ובחברים היהודים העובדים במשרד ואוהבת את שיריו של יהודה עמיחי.
אחותה הצעירה מרי אינה עובדת והיא יוצאת עם זוהיר המוסלמי שמתייחס אילה בגסות ומכניס אותה להריון. אום הודה מתנגדת לזוהיר בגלל התנהגותו ובעיקר מפני שהוא מוסלמי. כדי לרצות את המשפחה, מוציא אבו נח'לה סטודנטים רועשים מהקומה העליונה ומכניס במקומם סטודנט יהודי שקט.
הסטודנט הוא אלכס (אלכסנדר סנדרוביץ'), עולה חדש מברית המועצות, נמוך קומה וממושקף. הוא לומד בטכניון ולהנאתו מחצצר כשצלילי החצוצרה נשמעים בכל השכונה. כאשר זוהיר מנסה לפרוץ לדירה, מתעמת איתו אלכס ונפצע ואבו נח'לה מפצה אותו. זה מעלה את ערכו של אלכס בעיני הודא והם מתחילים להתראות כשהיא מלמדת אותו את שירי עמיחי. היא מתאהבת בו אף על פי שהוא נמוך, קצר ראייה ומכוער אבל הוא מראה לה יחס חם שהמחזרים הערביים הקודמים לא הראו לה.
מרי נאלצת להתחתן מהר עם וואחיד הנוצרי אף על פי שאינה אוהבת אותו, כדי להסתיר את הריונה מזוהיר.
הודא ואחותה נוסעים עם אלכס וואחיד לאילת באישור המשפחה ושני הזוגות מתייחדים במלון.
אלכס מביא את הודה להוריו הנמצאים במעון קליטה ואימו (פירה קנטור) מקבלת אותם בקרירות.
אלכס והודה מחליטים להתחתן והודא מכינה את שמלת הכלה. אלכס נקרא למילואים ונהרג. הודא נושאת בבטנה את העובר המשותף שלהם ומקווה שלא ישתתף במלחמה.

פרסים

הסרט זכה בפרס הסרט הטוב בפסטיבל הסרטים הבינלאומי בחיפה ובפרס אופיר.
אלכסנדר סנדרוביץ זכה במקום הראשון כשחקן ראשי בפסטיבל הסרטים בז'נבה.
בפסטיבל לודרדייל 2002 זכו שלושה שחקנים: השחקן הראשי - אלכסנדר סנדרוביץ; השחקנית הראשית - חאוולה חאג'-דבסי; שחקנית המשנה - ראידה אדון.